Ystäväni René Nyberg (HS Mielipide 2.11.). otti kiitettävällä tavalla kopin Nato-keskustelusta, joka alkoi pari viikkoa sitten. Yksi hänen argumenteistaan on kuitenkin sekä vahingollinen että – minun mielestäni – virheellinen.

Toisen maailmansodan jälkeen Suomi oli kiistatta osa Neuvostoliiton etupiiriä. Maamme erikoisasema tässä etupiirissä oli siinä, että me olimme muodollisesti itsenäinen maa eikä Neuvostoliiton armeija koskaan miehittänyt Suomea. Tästä aika epämukavasta asemasta Suomi vuosien varrella hivuttautui niin kauaksi pois kuin oli mahdollista. Ulos emme päässeet ennen kuin Neuvostoliitto romahti.